Bajorai (Kupiškis)

Bajorai – kaimas Kupiškio rajono savivaldybėje, 2 km į pietryčius nuo Skapiškio. Iš šiaurės ir rytų prieina Skapgiris, iš pietų – Misiukiškio miškas.

Istorija 

Pirmą kartą apylinkės paminėtos 1555 m. rugpjūčio 2 d., kai Stanislovas Jurgaitis Ožakas Skopas fundaciniame rašte užrašė 13 valakų, vadintų Bajorais, Skapiškio bažnyčiai. 1707 m. Skapiškio bažnyčios inventoriuje Bajoriškių pavadinimu minimas kaip klebonijos kaimas, sudarytas iš 3 laukų po 13 valakų. XVIII a. Bajoriškiai vis dažniau vadinti Bajorais. 1775 m. priklausė Barboros Tyzenhauzienės Mirabelio dvarui, 1782 m. minimas kaip Skapiškio dvaro seniūno Tyzenhauzo valda, XIX a. – kaip Mirabelio valda ir tiesiogiai priklausė Skapiškio palivarkui. 1838 m. savininkė buvo grafienė Šuazel.

1861–1915 m. kaimas priklausė Ukmergės apskrities Virbališkių valsčiui, 1919–1946 m. – Rokiškio aspkrities Skapiškio valsčiui. 1922 m. išskirstytas į vienkiemius. 1950–1959 m. priklausė Kupiškio rajono Laukelių ir Vėželių apylinkėms, 1959–1962 m. – Pandėlio rajono Skapiškio apylinkei, nuo 1962 m. – vėl Kupiškio rajonui.

1873 m. per kaimo apylinkes nutiestas geležinkelis Radviliškis–Kalkūnai. 1915 m. kaimas nukentėjo nuo karo.

1949 m. gegužės 12 d. įkurtas kolūkis „Rytmetys“, 1950 m. su dar dviem kolūkiais sujungtas į „Artojo“, o pastarasis 1957 m. padalintas į „Artoją“ ir Laukelius. 1961 m. su dar dviem kolūkiais sujungti į Laukelių-Skapiškio kolūkį.

1957 m. Bajoruose atidaryta pradinė mokykla. Kaimas sumenko po melioracijos.

Gyventojai 

Šaltinis: .

Žymūs žmonės 

Kaime gimė Lietuvos Respublikos krašto apsaugos ministras ir ministras pirmininkas Antanas Merkys (1887–1955). Jo garbei gimtosios sodybos vietoje 1991 m. birželio 2 d. pastatytas L. Perekšlio drožtas stogastulpis. Šalia esančiame Laibiškių viensėdyje gimė ir užaugo Lietuvos divizijos generolas  Stasys Pundzevičius (1893–1980) ir rašytojas, pulkininkas Petras Pundzevičius (slapyvardis Petliukas) (1880–1955).

Šaltiniai

Nuorodos 
 Jurgita Banionienė, Bajoruose gyvena ne kilmingi, bet – paprasti žmonės, Kupiškėnų mintys, 2017−02−09

Kupiškio rajono savivaldybės gyvenvietės